钦定古今图书集成/明伦汇编/宫闱典/第040卷 > 仁宗弘吉剌皇后
## 钦定古今图书集成/明伦汇编/宫闱典/第040卷 > 仁宗弘吉剌皇后

按《元史后妃传》：“仁宗庄懿慈圣皇后，名阿纳失失里，
弘吉剌氏，生英宗。皇庆二年三月，册为皇后，上册宝，
遣官祭告天地于南郊及太庙。改典内院为中政院，
秩正二品。英宗即位，上尊号皇太后，其册文曰：‘坤承
乾德，所以著两仪之称；母统父尊，所以崇一体之号。
故因亲而立爱，宜考礼以正名。恭惟圣母，温慈惠和’”，
淑哲端懿。上以奉宗祏之重，下以叙伦纪之常。恢王
化于《二南》，嗣徽音于三母。辅佐先考，忧勤警戒之虑
深；拥佑眇躬，抚育提携之恩至。迨于今日，绍我丕基。
“规摹一出于慈闱，付托益彰于祖训。致天下之养以
为乐，未足尽于孝心；极域中之大以为尊，庶可称其
懿美。式遵《贵贵》之义，用罄亲亲之情。谨遣某官某奉
册上尊号曰皇太后。伏惟周宗绵绵，长信穆穆。备《洛
书》之锡福，粲《坤极》之仪天。启佑后人，永锡嗣祚。”明日，
受百官朝贺于兴圣宫。至治二年崩，上谥庄懿慈圣
皇后。其册文曰：“致孝所以扬亲，易名所以表行。矧为
天下母而养弗逮，履天子位而报则丰。曷胜孺慕之
心，必尽钦崇之礼。钦”惟先皇太后，夙明壸则，克嗣微音。辅佐先朝，有恭俭节用之实；诞育眇质，有劬劳顾
复之恩。九族咸育于仁，四海仰遵其化。昊天不吊，景
命靡融。怆圣善之长违，念风猷之未泯。是用揄扬于
彤史，正宜敷绎于宝慈。爰据《彝经》，追严徽号，谨遣摄
太尉某官某，奉玉册玉宝，上尊号曰“庄懿慈圣皇后。
伏惟淑灵如在，合飨太宫。鉴格孔昭，膺兹钜典。阴相
丕祚，亿万斯年。”升祔仁宗庙。